ai4bharat/Pralekha huggingface dataset:
रसायन आणि खते मंत्रालय
औषधनिर्मिती क्षेत्रात स्वदेशी निर्मितीक्षमता विकसित करण्यासाठी पोषक वातावरण निर्माण करण्यासाठी औषधनिर्मिती विभागाकडून अनेक उपाययोजना- डी व्ही सदानंद गौडा
देशभरात तीन बल्क ड्रग पार्क आणि चार मेडिकल डिव्हाईस पार्क उभारण्यासाठी सरकारकडून योजनांची सुरुवात
बल्क ड्रग पार्क आणि मेडिकल डिव्हाईस पार्कमुळे 77900 कोटी रुपयांची आवर्ती गुंतवणूक अपेक्षित, 2,55,00 0 रोजगार निर्मितीची अपेक्षा : श्री गौडा
नवी दिल्ली, 20 ऑगस्ट 2020
देशातील औषधनिर्मिती क्षेत्रात स्वदेशी औषधनिर्मिती क्षमता विकसित करणारे पोषक वातावरण निर्माण करण्यासाठी आपल्या औषधनिर्मिती विभागाने अनेक पावले उचलली असल्याचे केंद्रीय रसायन आणि खते मंत्री डी व्ही सदानंद गौडा यांनी सांगितले. भारताचे औषधनिर्मिती क्षेत्र ही केवळ देशासाठीच नव्हे तर संपूर्ण जगासाठी बहुमूल्य मालमत्ता असल्याचे पंतप्रधान नरेंद्र मोदी यांनी अलीकडेच सांगितले असल्याचे गौडा म्हणाले. या क्षेत्राने औषधांच्या किंमती कमी करण्यामध्ये विशेषतः विकसनशील देशांमध्ये औषधांचे दर कमी करण्यामध्ये आघाडीची भूमिका बजावली आहे असे त्यांनी सांगितले.
ते आज सीआयआयच्या 12 व्या “मेडटेक ग्लोबल समिट चार्टिंग द मेडटेक रूट टू आत्मनिर्भर भारत” या परिषदेच्या उद्घाटन समारंभात बोलत होते. भारताची औषध सुरक्षा बळकट करण्यासाठी या क्षेत्रात आत्मनिर्भरता निर्माण करण्यासाठी सरकार वचनबद्ध आहे, असे ते म्हणाले. देशभरात तीन बल्क ड्रग पार्क आणि चार मेडिकल डिव्हाईस पार्क उभारण्यासाठी सरकारने योजना सुरू केल्या आहेत, अशी माहिती त्यांनी दिली. या पार्कमध्ये सामायिक पायाभूत सुविधा विकसित करण्यासाठी केंद्राकडून मदत पुरवण्याव्यतिरिक्त या पार्कमधील बल्क ड्रग आणि वैद्यकीय उपकरण उत्पादकांना केंद्र सरकार उत्पादन संबंधित प्रोत्साहन भत्ते देखील देणार आहे.
2021-22 ते 2025-26 या पाच वर्षांच्या काळात वाढीव विक्रीवर सरकार पाच टक्के दराने प्रोत्साहन भत्ता देईल, असे गौडा यांनी सांगितले. त्यासाठी सुमारे 3420 कोटी रुपये खर्चाची तरतूद करण्यात आली आहे, अशी माहिती त्यांनी दिली. या योजनेंतर्गत उद्योगांची निवड करण्यासाठी मूल्यमापन करण्याचे निकष या विभागाने 27 जुलै 2020 रोजी जारी केले आहेत. यासंदर्भात अर्ज करण्यासाठी 120 दिवसांचा कालावधी देण्यात आला आहे. या योजनेचा फायदा घेण्याची कंपन्यासाठी ही योग्य वेळ आहे, असे ते म्हणाले.
उत्पादनासाठी प्रोत्साहन भत्ते देणे आणि सामायिक पायाभूत सुविधांची निर्मिती करणे या दुहेरी धोरणामुळे जास्त उत्पादन खर्च नियंत्रित होणार आहे. यामुळे देशी कंपन्यांना त्यांच्या परदेशी स्पर्धक कंपन्याप्रमाणे सक्षम होता येणार आहे आणि त्यांच्या उत्पादनांना आणि एकंदर विकासाला वाव मिळेल, अशी अपेक्षा गौडा यांनी व्यक्त केली. पंतप्रधान नरेंद्र मोदी यांच्या नेतृत्वाखाली सरकारकडून राबवल्या जाणाऱ्या योग्य धोरणांमुळे केवळ दोन- तीन वर्षातच औषधनिर्मिती क्षेत्र आत्मनिर्भर बनेल. केवळ देशांतर्गत मागणीची पूर्तता करण्यामध्येच नव्हे तर जागतिक पातळीवर उच्च दर्जाची औषधे आणि उपकरणे यांच्या मागणीची किफायतशीर दरांमध्ये पूर्तता करण्यामध्ये हे क्षेत्र सक्षम बनेल, असा विश्वास त्यांनी व्यक्त केला.
बल्क ड्रग आणि मेडिकल डिव्हाईस पार्कसाठी सुमारे 77900 कोटी रुपयांची संचयी गुंतवणूक अपेक्षित असून त्यामुळे सुमारे 2,55,000 रोजगारांची निर्मिती होईल, अशी माहिती गौडा यांनी दिली. एकट्या वैदयकीय उपकरण क्षेत्रातच सुमारे 40,000 कोटी रुपयांपेक्षा जास्त गुंतवणूक होऊन 1,40,000 नव्या रोजगारसंधी निर्माण होतील, असे त्यांनी नमूद केले.B.Gokhale/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 110
पंतप्रधान कार्यालय
रशियन महासंघाच्या सुरक्षा परिषदेचे सचिव श्री निकोलाई पॅट्रूशेव यांनी पंतप्रधान नरेंद्र मोदी यांची घेतली भेट
नवी दिल्ली, 8 सप्टेंबर 2021
रशियन महासंघाच्या सुरक्षा परिषदेचे सचिव श्री निकोलाई पॅट्रूशेव यांनी आज पंतप्रधान श्री नरेंद्र मोदी यांची भेट घेतली.
दिवसभरात राष्ट्रीय सुरक्षा संस्था आणि परराष्ट्र मंत्रालयासोबत झालेल्या फलदायी विचारविनिमयासंदर्भातील माहिती सचिव पॅट्रूशेव यांनी पंतप्रधानांना दिली आणि भारतासोबत ‘विशेष आणि विशेषाधिकार प्राप्त धोरणात्मक भागीदारी’ आणखी बळकट करण्यासाठी रशियाची दृढ वचनबद्धता व्यक्त केली.
मोठे क्षेत्रीय बदल होत असताना सचिव पॅट्रूशेव यांच्या नेतृत्वाखालील रशियन शिष्टमंडळाच्या भेटीबद्दल पंतप्रधानांनी प्रशंसा केली.
भारत-रशिया भागीदारीकडे सतत लक्ष दिल्याबद्दल अध्यक्ष पुतिन यांचे आभार मानत हे आभार त्यांच्यापर्यंत पोहोचवण्यास सचिव पॅट्रूशेव यांना त्यांनी सांगितले. नजीकच्या काळात द्विपक्षीय शिखर परिषदेसाठी भारतात अध्यक्ष पुतीन यांचे स्वागत करण्यासाठी आम्ही उत्सुक असल्याचेही पंतप्रधान म्हणाले.M.Chopade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधानांनी नागरिकांना दिल्या रक्षाबंधनाच्या शुभेच्छा
(पंतप्रधान श्री. नरेंद्र मोदी यांनी देशवासीयांना रक्षाबंधनाच्या शुभ दिनानिमित्त शुभेच्छा दिल्या आहेत.
आपल्या ट्विटर संदेशात पंतप्रधान म्हणाले,"रक्षाबंधनाच्या पवित्र दिनानिमित्त सर्व देशवासीयांना खूप खूप शुभेच्छा !
रक्षा बंधन के पावन पर्व पर समस्त देशवासियों को बहुत-बहुत शुभकामनाएं।
— Narendra Modi  August 3, 2020
अर्थ मंत्रालय
2018-19 पासून तीन वर्षांत डिजिटल व्यवहारांच्या प्रमाणात 88% वाढ
नवी दिल्ली, 21 डिसेंबर 2021
सरकारने केलेल्या उपाययोजनांमुळे भारतातील डिजिटल व्यवहारांमध्ये आमूलाग्र बदल घडून आला आहे. केंद्रीय वित्त राज्यमंत्री डॉ.भागवत कराड यांनी राज्यसभेत एका लेखी उत्तरादरम्यान ही माहिती दिली.
'गेल्या तीन वित्तीय वर्षांतील डिजिटल व्यवहारांच्या प्रमाणातली वाढ बघता हा बदल त्यात प्रतिबिंबित झाल्याचे दिसून येते', असे सांगून डॉ.कराड यांनी त्याविषयी पुढीलप्रमाणे माहिती दिली-
|
|
Financial Year
|
|
Volume 
|
|
2018-19
|
|
2,32,602
|
|
2019-20
|
|
3,40,025
|
|
2020-21
|
|
4,37,445
Source: RBI
वरील सारणीनुसार, गेल्या तीन वर्षांत 2018-19 पासून डिजिटल व्यवहारांच्या प्रमाणात 88% वाढ झाली असल्याचे मंत्रिमहोदयांनी सांगितले.
डिजिटल व्यवहार मंच हा एक अखिल भारतीय मंच असून, 'कधीही, कोठेही' बँक सुविधा वापरण्याची सोय त्यामध्ये दिलेली असते. त्याप्रमाणे, केवळ राष्ट्रीय पातळीवरच माहिती गोळा केली जाते, असेही त्यांनी सांगितले.
नॅशनल पेमेंट कॉर्पोरेशन ऑफ इंडियाने, प्रसिद्ध केलेल्या आकडेवारीनुसार, पैसे देण्यासाठीचा भारताचा स्वतःचा मंच- यूपीआय - याला डिजिटल पेमेंटसाठी आवडता मंच म्हणून देशाने पसंती दिली आहे. वित्तीय वर्ष 2020-21 मध्ये 22 अब्जापेक्षा अधिक व्यवहार या मंचावर नोंदले गेले. गेल्या तीन वर्षांमध्ये यूपीआयने चौपट वाढ दर्शवली आहे. शिवाय, वित्तीय वर्ष 2020-21 मध्ये AePS  आंतर-बँक व्यवहारांमध्ये गेल्या चार वर्षांच्या तुलनेत नऊ पटींनी वाढ झाली आहे, अशी माहिती डॉ.कराड यांनी दिली.N.Chitale/J.Waishampayan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 165
आरोग्य आणि कुटुंब कल्याण मंत्रालय
कोविड-19विरुद्धच्या लढ्यामध्ये भारताने ओलांडला महत्वपूर्ण टप्पा
एका दिवसामध्ये 10 लाखांपेक्षा जास्त लोकांच्या चाचण्या
नवी दिल्ली, 22 ऑगस्ट 2020
देशामध्ये कोविड-19 चाचण्यांचे प्रमाण सातत्याने वाढविण्याच्या आपल्या अभिवचनाची पूर्तता केली जात आहे. आज कोविड-19 विरुद्धच्या लढ्यामध्ये भारताने महत्वपूर्ण टप्पा ओलांडला. एका दिवसामध्ये 10 लाखांपेक्षा जास्त लोकांच्या चाचण्या आज देशात करण्यात आल्या.
केंद्र आणि राज्य सरकारे तसेच केंद्रशासित प्रदेश यांच्या संयुक्त आणि निरंतर तसेच समन्वित प्रयत्नांमुळे भारताने गेल्या 24 तासांमध्ये 10 लाख लोकांच्या कोविड-19 चाचण्या पूर्ण केल्या.
या यशामुळे देशामध्ये आत्तापर्यंत 3.4 कोटी जणांपेक्षा जास्त लोकांच्या चाचण्या झाल्या आहेत.
गेल्या 24 तासांमध्ये 10 लाखांपेक्षा जास्त चाचण्या देशामध्ये दररोज चाचण्यांची संख्या वाढत आहे. गेल्या तीन आठवड्यांमध्ये दररोज होत असलेल्या चाचण्यांची संख्या वाढत असल्यामुळे देशभरातल्या चाचणी प्रमाणाची सरासरीही वाढत आहे.
सरकारी दररोज होत असलेल्या चाचण्या  गेल्या 24 तासांमध्ये सर्वाधिक म्हणजे 10,23,836 चाचण्या करण्यात आल्या आहेत.
राज्यांना आणि केंद्रशासित प्रदेशांना कोविड-19 चाचण्या घेण्यासाठी आक्रमकतेने प्रयत्न करण्यास सांगितले आहे. त्यामुळे आता कोविडग्रस्त होण्याच्या प्रमाणात कमालीची घट दिसून येत आहे. तसेच सकारात्मक रूग्ण लक्षात आल्यानंतर त्याच्यावर तातडीने उपचार सुरू करणे शक्य होत आहे. सकारात्मक रूग्णांच्या विलगीकरणानंतर वेळेवर प्रभावी निदान व्यवस्थापन करण्यात येत असल्यामुळे एकत्रितपणे कोविडचा लढा यशस्वी होत आहे.
चाचण्यांचे प्रमाण वाढविणे, केंद्र आणि राज्ये तसेच केंद्रशासित प्रदेशांचे धोरणात्मक निर्णय यामुळे देशभरामध्ये चाचण्यांचे काम सुलभतेने होत आहे. दैनंदिन चाचण्या क्षमतावृद्धीला चालाना मिळाली आहे.
चाचणी प्रयोगशाळांचे जाळे देशभरात सातत्याने बळकट होत आहे, आजच्या दिवशी देशभरात 1511 प्रयोगशाळा असून, 983 शासकीय प्रयोगशाळा आणि 528 खासगी प्रयोगशाळांमध्ये चाचण्या करण्यात आल्या.
यामध्ये -
- रिअल टाइम रॅपिड टेस्ट आधारित चाचणी प्रयोगशाळा –778 
- ट्रू नॅट आधारित चाचणी प्रयोगशाळा - 615 
- सीबीएनएएटी आधारित चाचणी प्रयोगशाळा –118 
कोविड-19 संदर्भात कुठलीही अधिकृत आणि ताजी आकडेवारी/माहिती हवी असल्यास, तसेच काही मार्गदर्शक तत्वे अथवा सूचना पाहायच्या असल्यास, कृपया खालील संकेतस्थळाला भेट द्यावी : https://www.mohfw.gov.in/आणि @MoHFW_INDIA.
तांत्रिक गोष्टींच्या माहितीसाठी संपर्क साधायचा असल्यास, या ईमेल आय डी वर साधावा: technicalquery.covid19[at]gov[dot]in आणि इतर शंका/समस्यांसाठी ईमेल आयडी- ncov2019[at]gov[dot]in आणि @CovidIndiaSeva .
कोविड-19 संदर्भात इतर माहितीसाठी दूरध्वनी क्रमांक : +91-11-23978046 or 1075 . सर्व राज्ये आणि केंद्रशासित प्रदेशांच्या हेल्पलाईन्सची यादी सोबत जोडली आहे. https://www.mohfw.gov.in/pdf/coronvavirushelplinenumber.pdf .
B.Gokhale/S.Bedekar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधानांनी सर छोटू राम जी यांना त्यांच्या जयंतीनिमित्त आदरांजली वाहिली
नवी दिल्ली, 24 नोव्हेंबर 2020
पंतप्रधान नरेंद्र मोदी यांनी सर छोटू राम जी यांना त्यांच्या जयंतीनिमित्त आदरांजली वाहिली आहे.
पंतप्रधानांनी त्यांनी शेतकऱ्यांच्या केलेल्या सेवेची आठवण केली आणि म्हटले आहे, की सर छोटू राम जी यांनी शेतकऱ्यांच्या हक्कांसाठी केवळ लढाच दिला असे नाही, तर ते वंचित आणि शोषित अशा कष्टकरी समाजाच्या हिश्श्याचा आवाज झाले. त्यांनी समाजाच्या उन्नतीसाठी दिलेल्या योगदानाचे समाज सदैव स्मरण करेल,असे पंतप्रधान म्हणाले.M.Iyengar/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
आयुष मंत्रालय
आंतरराष्ट्रीय योग दिन  2020 ला बॉलिवूडमधील अनेक सेलिब्रिटींनी दिले आपले समर्थन
नवी दिल्ली, 20 जून 2020
आंतरराष्ट्रीय योग दिन, 2020 ला अवघा एक दिवस बाकी आहे. जेव्हा संपूर्ण देश कोविड-19 साथीच्या आजरा विरुद्ध लढत आहे, तेव्हा याची तयारी अगदी सध्या पद्धतीने करण्यात येत आहे. असे असले तरीदेखील या दिवसाचा उत्साह सगळीकडे दिसून येत आहे. सध्याच्या परिस्थिती मध्ये मोठ्या संख्येने एकत्रित जमू नये असा सल्ला देण्यात आल्याने, 6 वा आयडीवाय घरीच कुटुंबा समवेत साजरा करण्यासाठी आयुष मंत्रालयाने ‘घरी योग, कुटुंबा समवेत योग’ याला प्रोत्साहन दिले आहे.
लाखो लोक याआधीच आयडीवाय-2020 मध्ये सहभागी होण्यासाठी वचनबद्ध आहेत आणि योग सादरीकरणात सुसंवाद साधणे हे आयुष मंत्रालयाचे एक उद्दिष्ट आहे. 21 जून 2020 रोजी सकाळी 7 वाजता यात सहभागी होणारे स्वतःच्या घरातून प्रमाणित सामान्य योग प्रोटोकॉलवर आधारित योग सादरीकरणाला प्रोत्साहन देऊन हे साध्य करण्याचा प्रयत्न करतील. या व्यतिरिक्त, आयुष मंत्रालयाने प्रसार भारतीच्या सहकार्याने सुसंवादी योग सराव सुलभ करण्यासाठी डीडी नॅशनल वर प्रशिक्षका द्वारे करण्यात येणारे योग सत्र प्रसारित करण्याची व्यवस्था केली आहे. दूरदर्शनवरील या कार्यक्रमाचे मुख्य आकर्षण म्हणजे योग दिनानिमित्त पंतप्रधानांचे भाषण, जे सकाळी 6.30 वाजता प्रसारित होईल.
असंख्य सेलिब्रिटी  आणि प्रभावी व्यक्तींनी प्रेरणादायक संदेश आणि विचार सामायिक केले असून लोकांना 6 व्या आंतरराष्ट्रीय योग दिनामध्ये भाग घेण्यासाठी प्रोत्साहित केले आहे. काही सेलिब्रिटींमध्ये अक्षय कुमार, अनुष्का शर्मा, मिलिंद सोमण आणि शिल्पा शेट्टी कुंद्रा यासारख्या नामांकित चित्रपट कलाकारांचा समावेश आहे. आयुष मंत्रालया सोबत सामायिक केलेल्या आपल्या संदेशात त्यांनी, जीवन जगण्याचा एक शिस्तबद्ध आणि संयमित मार्ग म्हणजे योग, असे योगचे वर्णन केले आहे. योग हा एक असा सराव आहे जो जगभरातील लोकांना एका समान कारणासाठी एकत्रित आणतो आणि शांतता आणि सौहार्दाचा संदेश देतो. हे तसेच योग दिवसाचे इतर संदेश फेसबुक  आणि मंत्रालयाच्या इतर सोशल मीडिया हँडल्सवर पाहिले जाऊ शकतात.
लोकांना आयडीवायसाठी आधीच तयारी करता यावी यासाठी आयुष मंत्रालयाने योग पोर्टल सारखा डिजिटल मंच आणि युट्यूब, फेसबुक, ट्विटर आणि इंस्टाग्राम सारख्या सोशल मीडिया हँडल्सवर विविध ऑनलाइन संसाधने उपलब्ध करुन दिली आहेत. दूरदर्शनवर अनेक सामान्य योग शिष्टाचार सत्रांचे प्रसारण करण्यात आले आहे ज्याचा लाभ देशभरातील हजारो लोकांनी घेतला आहे. या इलेक्ट्रॉनिक आणि डिजिटल स्त्रोतांद्वारे आंतरराष्ट्रीय योग दिनाच्या अगोदर लोकांना त्यांच्या घरातून योग शिकण्याची भरपूर संधी उपलब्ध झाली.
B.Gokhale/S.Mhatre/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 124
कंपनी व्यवहार मंत्रालय
एमसीएने आर्थिक वर्ष 2020-21 मध्ये 1.55 लाख कंपन्यांची नोंदणी नोंदवली, गेल्या वर्षाच्या तुलनेत 27 टक्के वाढ
नवी दिल्ली, 1 एप्रिल 2021
आर्थिक वर्ष 2020-21 मध्ये कंपनी व्यवहार मंत्रालयाने  2019-20 वर्षातील 1.22 लाख कंपन्यांच्या तुलनेत 1.55 लाखाहून अधिक कंपन्यांची नोंदणी केली असून ही वाढ 27 टक्के आहे. त्याचप्रमाणे, गेल्या वर्षीच्या 36,176 च्या तुलनेत 42,186 मर्यादित जबाबदारी भागीदारी  नोंदणी झाली, जी सुमारे 17% अधिक आहे. कोविड -19 साथीच्या आजारामुळे देशासमोर निर्माण झालेली अभूतपूर्व परिस्थिती पाहता ही वाढ लक्षणीय आहे.
केंद्र सरकारच्या व्यवसाय सुलभता मोहिमेचा एक भाग म्हणून, एमसीएने अनेक उपक्रम हाती घेतले ज्यायोगे भारतात व्यवसाय सुरू करण्यासाठी लागणारी प्रक्रिया, वेळ आणि खर्च वाचला आहे. हितधारकांना कंपन्या आणि एलएलपी सुरु करणे शक्य व्हावे यासाठी लॉकडाऊन दरम्यानही केंद्रीय नोंदणी केंद्र  कार्यरत राहिले.
एमसीएने फेब्रुवारी 2020 मध्ये एसपीआयसीई + फॉर्म सुरू केला आणि त्याद्वारे केंद्र सरकारच्या तीन मंत्रालये / विभागांमध्ये  आणि तीन राज्य सरकारे  यांच्यातील दहा वेगवेगळ्या सेवा एकत्र केल्या.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 129
रस्ते वाहतूक आणि महामार्ग मंत्रालय
रस्ते मंत्रालयाचा राज्यांना सार्वजनिक-प्रवास कमीत कमी करण्याच्या सूचना
प्रवास टाळण्यासाठी आगाऊ प्रवास भाडे परत करण्याचा मार्ग चोखाळण्याची विनंती
(नवी दिल्ली, 18 मार्च 2020
नॉव्हेल कोरोना विषाणू संसर्गाला आळा घालण्यासाठी आवश्यक असलेल्या सर्व उपाययोजना करण्याची विनंती केंद्रीय रस्ते वाहतूक आणि महामार्ग मंत्रालयाने सर्व राज्य सरकारे आणि केंद्रशासित प्रदेश प्रशासनाला केली आहे. या रोगावर नियंत्रण मिळविण्यासाठी संपर्काची वारंवारता टाळण्याचे महत्त्व केंद्रीय रस्ते मंत्रालयाने सर्व राज्य सरकारे आणि केंद्रशासित प्रदेशांच्या मुख्य सचिव आणि इतर सचिवांना पाठवलेल्या पत्रात अधोरेखित केले आहे.
नागरिकांसाठीच्या वाहतूक व्यवस्थेच्या फेऱ्या कमी करणे, ते शक्य नसल्यास प्रवाशांनी आगाऊ भरलेले प्रवासी भाडे परत करणे यासारख्या उपाययोजना करण्याचा सल्ला मंत्रालयाने दिला आहे. तसेच राज्य तसेच केंद्र सरकारांनी कोरोना संसर्ग रोखण्यासाठी वाहतूक व्यवस्थेबाबत घेतलेल्या निर्णयांची माहिती सामान्य प्रवाशांना लघु संदेशांद्वारे कळविण्याची व्यवस्था करावी, असेही मंत्रालयाने या पत्रात म्हटले आहे.
B.Gokhale/S.Chitnis/P.Kor
अर्थ मंत्रालय
पायाभूत क्षेत्राला वित्तपुरवठा करण्यासाठी भांडवलाचे स्रोत वाढवण्याच्या अनेक उपाययोजना केंद्रीय अर्थसंकल्पात प्रस्तावित
कर्ज हमी संवर्धन महामंडळाची स्थापना 2019-20 केली जाणार
दीर्घकालीन रोख्यांसाठी बाजार मजबूत करण्याची कृतियोजना तयार केली जाणार
नवी दिल्ली, 5 जुलै 2019
कर्ज हमी संवर्धन महामंडळाची स्थापना 2019-20 मध्ये करण्यात येईल अशी घोषणा केंद्रीय अर्थमंत्री निर्मला सीतारामन यांनी आज लोकसभेत 2019-20 चा केंद्रीय अर्थसंकल्प सादर करताना केली.
गुंतवणूक प्रेरित विकासासाठी कमी खर्चिक भांडवलाची गरज असते हे आम्ही जाणतो असे अर्थमंत्री म्हणाल्या. भारताला दरवर्षी सरासरी 20 लाख कोटी रुपये  गुंतवणुकीची गरज आहे असा अंदाज आहे.
पायाभूत क्षेत्राला वित्तपुरवठा करण्यासाठी भांडवली स्रोत वाढवण्याच्या दृष्टीने अनेक उपाययोजना सुचवण्यात आल्याचे त्यांनी सांगितले. त्या पुढीलप्रमाणे आहेत-
- कर्ज हमी संवर्धन महामंडळासाठी भारतीय रिजर्व बैंकेने नियमन अधिसूचित केले असून 2019-20 मध्ये त्याची स्थापना केली जाईल.
- पायाभूत क्षेत्रावर विशेष भर देत कॉर्पोरेट बॉण्ड, रेपोस, क्रेडिट डिफाल्ट स्वैप सह दीर्घकालीन रोख्यांसाठी बाजार मजबूत करण्यासाठी कृतियोजना आखली जाईल.
- आयडीएफ-एनबीएफसी द्वारा जारी कर्ज प्रतिभूतिमधील एफआईआई/एफपीआईने केलेल्या गुंतवणुकीला विशिष्ट लॉक-इन कालावधीमध्ये देशातील कुठल्याही गुंतवणूकदाराला विकण्याची/हस्तांतरित करण्याची परवानगी देणे.
B.Gokhale/S.Kane/D.Rane
(Visitor Counter : 110
कृषी मंत्रालय
कृषी कायद्यांवरील चर्चा
नवी दिल्ली, 13 फेब्रुवारी 2021
केंद्र सरकारने पाच जून 2020 रोजी निहित प्रक्रिया पूर्ण करत, “शेतकरी उत्पादने व्यापार आणि वाणिज्य  अध्यादेश, 2020”,“मूल्य हमी आणि कृषी सेवा विषयक शेतकरी  करार,” तसेच “अत्यावश्यक वस्तू सुधारणा अध्यादेश, 2020” असे तीन अध्यादेश जारी केले. या तिन्ही अध्यादेशांचा मसुदा विविध मंत्रालये/विभागांना, तसेच नीती आयोगाला पाठविण्यात येऊन त्यांच्या सूचना/प्रतिक्रिया मागवण्यात आल्या होत्या. तसेच, त्याआधी, 21 में 2020 रोजी दूर दृश्य प्रणालीच्या माध्यमातून सर्व राज्य सरकारांशीही या कायद्यांविषयी चर्चा केली होती. या बैठकीला सर्व राज्ये आणि केंद्रशासित प्रदेशांतील वरिष्ठ अधिकारी उपस्थित होते. देशभरात कुठेही, आंतरराज्यीय वाहतूक करता येईल, या विषयी संबंधित राज्यांशी विचारविनिमय करण्यात आला.
कोविड19 टाळेबंदीच्या काळात, बाजारपेठा आणि पुरवठा साखळी विस्कळीत झाल्यामुळे बाजार समित्यांच्या बाहेरही मुक्त आणि शेताजवळच योग्य दरात थेट अन्नधान्य विकण्याची सुविधा लवकरात लवकर शेतकऱ्यांना उपलब्ध करून देणे आवश्यक होते. कोविड-19 चा मागणी व्यवस्थेवर दीर्घकालीन प्रभाव राहणार आहे. त्यामुळेच शेतकऱ्यांना या काळात त्यांचा कृषीमाल विकण्यासाठी आंतरराज्यीय वाहतूक आणि बाजारपेठ व्यवस्था सुरु करून देणे ही तातडीची गरज होती. कोविड स्थितीच्या पार्श्वभूमीवर, केंद्र सरकारने वेबिनार्सच्या माध्यमातून अनेक शेतकरी आणि संबंधित हितसंबधीयांशी 5 जून 2020 ते 17 सप्टेंबर 2020 या कालावधीत वेबिनारच्या माध्यमातून कृषी कायद्यांविषयी सविस्तर चर्चा केली.
केंद्र सरकार आंदोलक शेतकऱ्यांशी देखील सातत्याने चर्चा करत असून, अशा चर्चांच्या 11 फेऱ्या झाल्या आहेत. केंद्रीय कृषी आणि शेतकरी कल्याण मंत्री नरेंद्र सिह तोमर यांनी आज राज्यसभेत ही माहिती दिली.Jaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 73
पंतप्रधान कार्यालय
आचार्य कृपलानी यांच्या जयंतीनिमित्त पंतप्रधानांकडून आदरांजली
पंतप्रधान नरेंद्र मोदी यांनी, भारताच्या स्वातंत्र्य लढ्यातल्या आचार्य कृपलानी यांच्या योगदानाचे स्मरण केले आहे. आचार्य कृपलानी यांच्या जयंतीनिमित्त, राष्ट्राप्रती त्यांची दूर दृष्टी आणि पर्यावरण रक्षण आणि सामाजिक सबलीकरण यामधल्या त्यांच्या योगदानाची पंतप्रधानांनी प्रशंसा केली आहे.
‘भारताच्या स्वातंत्र्य लढ्यात, बापूंच्या नेतृत्वाखाली, आचार्य कृपलानी अग्रस्थानी होते.राष्ट्राप्रती त्यांची दूरदृष्टी होती आणि खासदार म्हणून त्याची पूर्तता करण्यासाठी त्यांनी कार्य केले. पर्यावरण रक्षण आणि सामाजिक सबलीकरणासाठी त्यांनी बहुमोल योगदान दिले. त्यांच्या जयंतीनिमित्त त्यांचे स्मरण’, असे पंतप्रधानांनी ट्वीटरवर म्हटले आहे.
पंतप्रधान कार्यालय
पंतप्रधानांनी किश्तवाडमधील अपघातात झालेल्या जीवितहानी बद्दल केला शोक व्यक्त
प्रधानमंत्री राष्ट्रीय सहाय्यता निधी मधून मदत जाहीर
पंतप्रधान नरेंद्र मोदी यांनी किश्तवाड येथे झालेल्या अपघातात झालेल्या जीवितहानी बद्दल तीव्र शोक व्यक्त केला आहे.
पंतप्रधानांनी, प्रधानमंत्री राष्ट्रीय सहाय्यता निधीतून  अपघातातील मृतांच्या कुटुंबीयांसाठी 2 लाख रुपयांची तर जखमींना ५० हजार रुपयांच्या सानुग्रह मदतीची घोषणाही केली आहे.
पंतप्रधान कार्यालयाने ट्विट केले:
"किशतवाडमधील दुर्घटनेने दु:ख झाले आहे. माझ्या संवेदना शोकाकुल कुटुंबियांसोबत आहेत. या अपघातातील जखमी व्यक्ती लवकरात लवकर बऱ्या व्हाव्यात. PMNRF मधून प्रत्येक मृताच्या कुटुंबीयाला 2 लाख रुपये दिले जातील, तर जखमींना 50,000 रुपये दिले जातील: पंतप्रधान @narendramodi".
PIB Headquarters
पत्र सूचना कार्यालयाचे कोविड-19 संबंधित दैनंदिन बातमीपत्र
दिल्ली-मुंबई, 03 ऑगस्ट 2020

आरोग्य मंत्रालयाची कोविड-19 घडामोडींवरील माहिती :
- भारत सरकारच्या औषध नियंत्रकांनी पुण्यातील सीरम इन्सिट्यूट ऑफ इंडियाला ऑक्सफर्ड विद्यापीठ-अँस्ट्रा झेनेका सोबत देशात कोविड विरोधी लस बनविण्याच्या  क्लिनिकल ट्रायल्सच्या दुसऱ्या आणि तिसऱ्या टप्प्यासाठी परवानगी दिली आहे. यामुळे कोविड विरोधी लस बनविण्याच्या कार्याला वेग येईल.
- भारताच्या रुग्ण मृत्यू दरात आणखी घट झाली असून जगाच्या तुलनेत हा दर सर्वात कमी आहे. आज तो 2.11% इतका झाला आहे. कोविड व्यवस्थापनाच्या 'टेस्ट, ट्रॅक अँड ट्रीट' या उत्तम आणि परीणामकारक कार्यवाहीमुळे देशात हा दर गाठणे शक्य झाले आहे. कोविड व्यवस्थापनाच्या धोरणाचे लक्ष्य त्वरित शोध, विलगीकरण,आणि रुग्णांचे सुरळीत व्यवस्थापन आणि अधिक धोकादायक लोकसंख्येच्या विभागात वैद्यकीय कर्मचाऱ्यांची सेवा यामुळे देशात रुग्ण बरे होण्याच्या दरातील वाढ शक्य झाली आहे. गेल्या 24 तासात 40,574रुग्ण बरे होऊन घरी परतले आहेत. त्यामुळे बरे झालेल्या कोविड रुग्णांची संख्या 11,86203 इतकी झाली असून बरे होण्याचा दर 65.77% इतका झाला आहे.दरदिवशी बरे होणाऱ्या रुग्णांची संख्या वाढत गेल्यामुळे बरे झालेले रुग्ण आणि प्रत्यक्ष रुग्ण यातील फरक 6 लाखांपेक्षा जास्त झाला आहे. सध्या तो 6,06,846 इतका आहे. सध्या 5,79357 एवढे रुग्ण उपचाराधिन आहेत. आरोग्य आणि कुटुंबकल्याण मंत्रालयाने परदेशातून परतणाऱ्या नागरीकांसाठी 24मे 2020 रोज जाहीर केलेल्या मार्गदर्शक तत्वांची फेररचना केली आहे. दि.8 ऑगस्ट 2020 रात्री एक वाजल्यापासून त्याची अंमलबजावणी सुरू होईल.
- देशभरातील लसीकरणाचा साखळी पुरवठा मजबूत करण्याचे कार्य इलेक्ट्रॉनिक व्हॅक्सीन इंटेलिजन्स नेटवर्ककडून  अभिनव तंत्रज्ञानाच्या सहाय्याने केले जात. केंद्रीय आरोग्य मंत्रालयाच्या राष्ट्रीय आरोग्य मोहिमेअंतर्गत याची अंमलबजावणी केली जाते. ईवीनचा उद्देश लसींचा साठा आणि प्रवाह, देशभरातील सर्व शीत साखळीतील साठवणूक तापमानावर तात्काळ  माहिती पुरवली जाते. कोविड संक्रमण काळात आवश्यक लसीकरण सेवा सुरू ठेवण्यासाठी आणि बालकांना आणि गर्भवती मातांना लस प्रतिबंधक रोगापासून बचावासाठी आवश्यक असलेल्या सानुकूलनेसह या मजबूत प्रणालीचा वापर करण्यात आला आहे. कोविड-19 वर लस जेंव्हा केंव्हा उपलब्ध होईल, तेंव्हा या सशक्त व्यासपीठाचा लाभ घेता येईल एवढी यात क्षमता आहे.
इतर अपडेट्स:
महाराष्ट्र अपडेट्स :
टाळेबंदी शिथिल केल्यानंतर ग्रामीण महाराष्ट्रात कोविड-19 रुग्णांची संख्या वाढत आहे. मुंबईनजीकच्या ठाणे, रायगड शहरांमध्येही रुग्णसंख्या वाढत आहे. हीच परिस्थिती नाशिक, औरंगाबाद, धुळे आणि सांगली जिल्ह्यांतील ग्रामीण भागात दिसून येत आहे. महाराष्ट्रात रविवारी 9,926 रुग्णांना सुट्टी देण्यात आली, तरीही 9,509 नवीन कोविड रुग्णांची नोंद झाली. राज्यातील सक्रीय रुग्णांची संख्या 1,48, 537 एवढी आहे. रुग्ण बरे होण्याचे प्रमाण वाढत आहे, त्यामुळे अधिकाधिक लोक भीती बाजूला सारुन कोविड चाचण्यांसाठी समोर येत आहेत.
नौवहन मंत्रालय
केंद्रीय मंत्री सर्बानंद सोनोवाल यांनी गोव्यामध्ये झालेल्या एका कार्यक्रमात ऐतिहासिक आसाम आंदोलनातील हुतात्म्यांना अर्पण केली आदरांजली
केंद्रीय बंदरे, जहाजबांधणी आणि जलमार्ग तसेच आयुष मंत्री सर्बानंद सोनोवाल यांनी गोव्यातील एका कार्यक्रमात ऐतिहासिक आसाम चळवळीतील हुतात्म्यांना श्रद्धांजली वाहिली. आसामचे पहिले हुतात्मा खरगेश्वर तालुकदार यांच्या 1979 मधल्या बलीदानाच्या स्मृती निमित्ताने शहीद दिन पाळण्यात आला. केंद्रीय मंत्री तीन दिवसांच्या गोवा राज्याच्या दौऱ्यावर आहेत. पणजीम येथील फ्रान्सिस्को लुईस गोम्स गार्डन येथे आसाम सोसायटी ऑफ गोवा यांनी आयोजित केलेल्या कार्यक्रमाला आसामी समुदायाचे सदस्य, अनेक मान्यवर आणि स्थानिक उपस्थित होते.
यावेळी बोलताना मंत्री महोदयांनी 1979-1985 या सहा वर्षांच्या आसाम चळवळीतील हुतात्म्यांच्या शौर्याची आठवण करून दिली. " आसामच्या रक्षणासाठी बलिदान देणाऱ्या वीरांना आज स्वाहिद दिनानिमित्त मी सलाम करतो. बेकायदेशीर स्थलांतरितांपासून राज्याचे रक्षण करण्यासाठी आसामच्या लोकांनी सहा वर्षे चाललेल्या चळवळीत भाग घेतला आणि भारताची एकता आणि अखंडतेचे रक्षण करण्यासाठी 860 हुतात्म्यांनी बलिदान दिले.” असेही सोनोवाल यावेळी म्हणाले.
शूर हुतात्म्यांचे उदात्त आदर्श जिवंत ठेवण्यासाठी आपण प्रामाणिकपणा, समर्पण आणि दृढनिश्चयाने काम करत राहिले पाहिजे. आपली भाषा, संस्कृती, वारसा आणि परंपरा जिवंत ठेवण्याची आपली राष्ट्रीय जबाबदारी आपण पार पाडली पाहिजे असे मत त्यांनी व्यक्त केले. जगभरातील विद्यार्थी चळवळींच्या इतिहासाचे विश्लेषण केले तर आसाम चळवळ हा त्यातील एक परमोच्च बिंदू होता, असे ते म्हणाले. आसामच्या लोकांनी तसेच देशाच्या विविध भागांतील लोकांनी या चळवळीपासून प्रेरणा घेऊन राष्ट्रीय भावनेने प्रेरित होऊन एक मजबूत भारत घडवण्यासाठी पुढाकार घ्यावा आणि आपल्या मातृभूमीला समर्पित सेवा द्यावी असे आवाहन सोनोवाल यांनी केले.